CELEX: 32021D0674
Language: hu
Date: 2021-04-21 00:00:00
Title: A Bizottság (EU) 2021/674 végrehajtási határozata (2021. április 21.) a „Köztisztviselői csereprogram” elnevezésű európai polgári kezdeményezés nyilvántartásba vétele iránti kérelemről (az értesítés a C(2021) 2784. számú dokumentummal történt) (Csak az angol nyelvű szöveg hiteles)

2021.4.26.   
               
               
                  HU
               
               
                  Az Európai Unió Hivatalos Lapja
               
               
                  L 141/25
               
            
         A BIZOTTSÁG (EU) 2021/674 VÉGREHAJTÁSI HATÁROZATA
         (2021. április 21.)
         a „Köztisztviselői csereprogram” elnevezésű európai polgári kezdeményezés nyilvántartásba vétele iránti kérelemről
         
            
               (az értesítés a C(2021) 2784. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2021. február 27-én nyilvántartásba vételi kérelmet nyújtottak be a „Köztisztviselői csereprogram” elnevezésű európai polgári kezdeményezés tekintetében.
                  
               
                     (2)
                  
                  
                     A kezdeményezés célkitűzései a következők: „Európai diákként és jövőbeli köztisztviselőként úgy véljük, hogy a csereprogramoknak a tanulmányok befejezését követően sem szabad véget érniük. Ezért javasoljuk a „Köztisztviselői csereprogram” elnevezésű európai polgári kezdeményezés létrehozását, amely az Európai Unió tagállamainak köztisztviselői közötti csere- és képzési program lenne. Ennek a „közszolgálati Erasmus-nak” az lenne a célja, hogy 2–12 hónapos időszakra lehetőséget biztosítson az uniós tagállamok köztisztviselői számára arra, hogy egy másik tagállam hasonló hivatalánál szerezzenek szakmai tapasztalatot. A csere során a köztisztviselők továbbra is megkaphatnák az otthoni fizetésüket, amelyet az EU által fizetett kompenzáció egészítene ki, amennyiben ez a fizetés alacsonyabb, mint a fogadó országban azonos beosztásban járó fizetés. A „Köztisztviselői csereprogram” megerősítené a munkavállalók Unión belüli szabad mozgását, elősegítené a bevált gyakorlatok megosztását a közszolgálatok között, és javítaná a tagállamok közötti kapcsolatokat. Emellett a „Köztisztviselői csereprogram” segítené a köztisztviselőket abban, hogy leküzdjék a számos nehézséget, amellyel az európai kollégáikhoz fűződő munkakapcsolataik során szembesülnek. A „Köztisztviselői csereprogram” az európai országok köztisztviselőinek köszönhetően új egységes szellem alakulhatna ki a polgárok részéről és a polgárok javára.”
                  
               
                     (3)
                  
                  
                     A kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. Ez különösen a programnak tulajdonított előnyöket vázolja fel, nevezetesen az európai tapasztalatszerzés előnyeit, az új készségek fejlesztését és a bevált gyakorlatok cseréjét, valamint az EU és tagállamai megerősítését. A melléklet rámutat, hogy a programnak a közalkalmazottak számos kategóriáját – például a tanárokat, a népegészségügyi személyzetet, valamint a bűnügyi, igazságügyi és közigazgatási feladatokat ellátó személyzetet – kell támogatnia. Kiterjed továbbá a csereprogramokban részt vevő tisztviselők javadalmazására és az Uniós pénzügyi hozzájárulására.
                  
               
                     (4)
                  
                  
                     A kezdeményezés egy olyan jogalkotási keret formájában megvalósuló csereprogram létrehozását javasolja, amely lehetővé teszi a tagállamok számára, hogy csere céljából önkéntes alapon elérhetővé tegyék a közigazgatási rendszerük bizonyos álláshelyeit a többi tagállam köztisztviselői számára, tiszteletben tartva ugyanakkor a szubszidiaritás elvét, valamint az EU és a tagállamok hatásköreit, valamint azt a lehetőséget, hogy a közrend fenntartása és a fontos nemzeti közadatok biztonságának megőrzése érdekében korlátozzák a hozzáférést bizonyos pozíciókhoz.
                  
               
                     (5)
                  
                  
                     Amennyiben a program célja az információk és a bevált gyakorlatok cseréje a köztisztviselők között, a Bizottság jogosult azt a Szerződés 149. cikke alapján javasolni mint olyan ösztönző intézkedést, amely arra szolgál, hogy bátorítsa az együttműködést a tagállamok között és támogassa fellépésüket a foglalkoztatás terén.
                  
               
                     (6)
                  
                  
                     Ezen túlmenően a program a Szerződés 165. cikkének (4) bekezdése és 166. cikkének (4) bekezdése alapján is javasolható, amennyiben célja a tanárok és oktatók mobilitásának ösztönzése, valamint az oktatás és a szakképzés fejlesztése.
                  
               
                     (7)
                  
                  
                     Végül a program a Szerződés 197. cikkének (2) bekezdése alapján is javasolható lehet, amennyiben az az uniós jog végrehajtásához szükséges tagállami közigazgatási kapacitás javítását célozza.
                  
               
                     (8)
                  
                  
                     A fenti okokból a javasolt kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (9)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a javaslat megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (10)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (11)
                  
                  
                     A „Köztisztviselői csereprogram” elnevezésű kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Köztisztviselői csereprogram” elnevezésű európai polgári kezdeményezés nyilvántartásba vételre kerül.
         
         
            2. cikk
            E határozat címzettjei a „Köztisztviselői csereprogram” elnevezésű javasolt polgári kezdeményezés szervezői, akiket kapcsolattartó személyként Johan GONCALVES és Adam MAZOYER képvisel.
         
         
            Kelt Brüsszelben, 2021. április 21-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.